***3. FÜGGELÉK*:**

**A helyi egyedi védelemre javasolt objektumok listája:**

* **Városközpont, trianoni emlékmű**

A Városközpontban áll a város legújabb és legimpozánsabb emlékmű együttese, amely emlékezteti a gyáliakat és a városban járókat az I. világháborút követő békediktátumra.

* **Katolikus templom (**Szent István u.) 1983-ban épült új templom.
* **Református templom** (Zrínyi Miklós u.)

Ugyancsak jelentős látványosság a hasonló feltételekkel, Jakab Zoltán építész tervei alapján, erdélyi stílusban épült református templom. A Takaró Károly püspök által 1994-ben szervezett munka sikeres volt.

* **Millenniumi Park**

A város közepén 12000 m2 területén található, a város egykori egyik strandjának otthona, a Kaszás-kert. Az önkormányzat további fejlesztését tervezi.

* **Szent István tér (Szent István szobor)**

2000. augusztus 20-án átadásra került Gyál város első köztéri szobra.

* **Kopjafa**

Az 1848-49-es forradalom- és szabadságharc, ill. az 1956-os forradalom mártírjai emlékezetére állított kopjafa.

* **1956-os emlékmű**

A forradalom 50. évfordulóján, 2006-ban állíttatta Gyál Város Önkormányzata az emlékművet, amely márvány talapzaton, stilizált békegalambokkal szimbolizálja a magyar nép szabadságvágyát.

* **Kálvin tér (Kálvin szobor)**

2001. október 31-én a város délnyugati részén, a Kálvin téren állították fel a Kálvin Jánost ábrázoló bronzszobrot. Az alkotást Barth Károly szobrászművész ajándékozta a városnak a reformáció emlékünnepén.

* **Széchenyi szobor** - József Attila u.

2005 novemberében adták át a város központjában, a Városi Egészségügyi Központ előtti parkban a Széchenyi Istvánt ábrázoló bronzszobrot. Ezt az alkotást is Barth Károly szobrászművész ajándékozta a városnak.

* **Arany János szobor** - Kőrösi út

Az Arany János Közösségi Ház és Városi Könyvtár előtt álló mellszobrot 2007-ben állították. Készítője Barthné Mezőfi Mózer Ilona.

* **Ady Endre szobor** - Ady Endre út

Az Ady Endre Általános Iskola előtt álló mellszobrot 2008-ban adták át. Készítője Barth Károly.

* **Zrínyi Miklós mellszobra** - Kossuth Lajos utca

A 2007-ben átadott mellszobor a Zrínyi Miklós Általános Iskola aulájában található.

* **Őzike szobrok** - Tulipán utca

A Tulipán Óvoda udvarán áll az őz gidájával, Barth Károly szobrászművész alkotása.

* **Galopp Major**

Város egyik idegenforgalmi nevezetességének számít a Galopp Major, amely Némediszőlő városrész és az M5-ös csomópont között helyezkedik el. Az 5 hektárnyi, részben erdős területen a vendégeket 30m2-es gomba alakú "kunyhó" és étterem várja. A vályogból, nádból, fából épült 2 -10 férőhelyes bioházakat alakítottak ki.

A néprajzi hagyományokra építő, művészi összbenyomást keltő épületegyüttes harmonikusan illeszkedik a tájba. A vendégek festői környezetben lakhatnak, pihenhetnek, sportolhatnak. Az egyharmad hektáros mesterséges tavon csónakázni és fürdeni lehet, s van lehetőség lovaglásra is, amelyhez tíz hátaslónak építettek istállót.